הרב **יהושע אריה רוזן** (ה'תרצ"א, יוני 1931 – ט"ו באדר א' ה'תשפ"ב, 16 בפברואר 2022) היה מתלמידיו המובהקים של הרב צבי יהודה הכהן קוק ומראשוניהם, בשנותיו האחרונות נחשב לזקן תלמידיו. מגדולי הרבנים בציבור הדתי לאומי היו באים להתייעץ עימו בסוגיות שונות. שימש כר"מ בישיבות מרכז הרב ונחלים וכן בישיבת ירושלים לצעירים, ישיבה קטנה מורשה וישיבת בני צבי שהיה ממייסדיהן. ממייסדי ישיבת ניר קריית ארבע ומי שעמד בראשותה בשנותיה הראשונות. כן היה ממייסדי מכון הלכה ברורה וחבר צוות המכון.

ביוגרפיה
--------

נולד בפולין לחיים יונה ולרחל מרים. עלה ארצה בשנת ה'תש"ג כפליט שואה לאחר נדודים בערבות סיביר בעת מלחמת העולם השנייה, שם שכל את אחותו, עם קבוצת ילדי טהראן. הרב משה צבי נריה פגש אותו לאחר ירידתו מהרכבת והביאו לישיבת כפר הרא"ה.

בר"ח אייר תש"ט (1959) בעקבות הוראה של החזון איש עלה לירושלים עם קבוצה מחבריו בוגרי ישיבת כפר הרואה ללמוד בישיבת חברון. אולם לבסוף הגיע דווקא לישיבת מרכז הרב בקבוצה בת 15 בחורים שהוביל הרב יעקב כלאב וחידשה את הישיבה, שם הפך לתלמיד מובהק וקרוב של הרב צבי יהודה קוק. התייחס ליום בואם למרכז הרב כ"היום שבו התחילה המהפכה של התורה הגואלת".

קשריו עם ראש הישיבה הרצי"ה קוק היו הדוקים. הרצי"ה כינה אותו "מסילת ישרים חי" ונתן בו אמון מלא, והיו שראו בו גדול תלמידי רבו.

כן למד אצל הרב שלום נתן רענן ואצל הרב דוד כהן (הנזיר), שם היה 'המקריא' של הספר בפני הלומדים במשך 5 שנים. לימים כתב מאמר מבוא כללי לספר הכוזרי על פי שיעורי רבו, מאמר אותו מסר הרב הנזיר לפרסום, ואף הכניסו לספרו על הכוזרי.

למד במשך שנתיים אצל הרב אפרים בורודיאנסקי בכולל 'שבט מיהודה' בתל אביב. שירת בצה"ל ולחם במלחמת ששת הימים ובמלחמת יום הכיפורים היה מגויס כ־8 חודשים.

הרבצת תורה והקמת מוסדות
-----------------------

בשנת תשט"ז התמנה לר"מ בישיבת נחלים ולימד בה מספר שנים. בתשכ"ד היה שותף יחד עם מספר רבנים בראשות הרב יעקב פילבר להקמת ישיבת ירושלים לצעירים ומאז לימד בה שנים רבות. בתשכ"ה היה ממייסדי מכון הלכה ברורה ומספר שנים היה חבר בצוותו. בראשית שנות השבעים היה ממייסדי ישיבת ניר קריית ארבע ועמד בראשה עם הרב אליעזר ולדמן במשך שנתיים. בתשל"ב נתבקש בידי הרצי"ה לשמש ר"מ גמרא ואמונה בישיבת מרכז הרב.

בתשנ"ז הוקמה בעידודו ישיבת בני צבי בבית אל. הוא סירב להצעת הרב זלמן מלמד לעמוד בראשה ושימש בה מספר שנים כר"מ. ראה חשיבות מיוחדת דווקא בחינוך נערים בשנותיהם הצעירות, בנימוק שכל שינוי קל בתקופה זו נעשה משמעותי ביותר ברבות הימים. היה שותף גם בהקמת תלמוד תורה מורשה. הקמת ישיבת חומש המתחדשת, וכן ייסוד היישוב חרשה בידי תלמידים ממרכז הרב נעשו בעידודו ובעצתו.

במשך עשרות שנים לימד בביתו שיעור בספרי הרב אברהם יצחק הכהן קוק, בספר שפת אמת ובפרשיות התורה עם פרשנים כמו אור החיים ועוד, לתלמידים ממרכז הרב ומישיבה קטנה "מורשה". היה חבר הנהלה במכון ארץ חמדה. תלמידו ראש ישיבת מרכז הרב הרב יעקב שפירא התייעץ עימו בענייני הישיבה.

נפטר ביום ט"ו אדר א ה'תשפ"ב, 16 בפברואר 2022, לאחר מחלה ממושכת.

אף על פי שהלווייתו התקיימה בפורים קטן (יום האסור בהספד), נאמרו הספדים קצרים כדין חכם בפניו.

מסע ההלוויה החל ברחבת ישיבת מרכז הרב להר הזיתים, שם נטמן, סמוך ונראה לקברו של הרב קוק.

חיים אישיים
-----------

היה נשוי לנעמי לבית אדלר, בת למייסדי המושב 'כפר אברהם' בפתח תקווה, ולו ארבעה ילדים: ברוך וישראל [שניהם חרדים], שרה ודבורה (הנשואה לרב צוריאל זון מרבני ישיבת עטרת נחמיה ומראשוני המתיישבים בעיר דוד).

התגורר בתחילה ברחוב פנים מאירות בשכונת רוממה, ומשנת תשמ"ו בשכונת גבעת שאול בירושלים.

דעותיו
------

הרב רוזן הביע התנגדות לשיטת הרבדים.

הצטרף לרבני שכונת רוממה בירושלים בזמן שהתגורר במקום למכתב מחאה והתנגדות לפתיחת בריכת שחיה בשכונה, צעד שעלול היה לפגוע באופיה החרדי של השכונה.

הזדהה עם זרם מרכז הרב, בהנהגת הרב אברהם אלקנה שפירא, שבו תמך לאחר פטירת הרצי"ה, וראה בחומרה את פילוג הישיבה בהמשך בידי מתנגדיו. בשנת תשס"ה הצטרף לקריאתו של הרב שפירא לסרב פקודה ולא לסייע בפינוי גוש קטיף.

בשנת תשע"ה חתם על מכתב נגד מועמדותם של רבנים מהציונות הדתית לתפקיד רב העיר האשכנזי של ירושלים במקביל להתמודדותו של הרב אריה שטרן.

ספריו
-----

הרב רוזן לא הסכים שידפיסו ספרים מתורתו. רק אחרי שתלמידו של הרב שהם גנוט לחץ עליו אישר להדפיס, אבל דווקא בכריכה רכה ובלי אזכור שמו. הודפסו חמישה כרכים על חמישה חומשי תורה שנקראים בשם **ליקוט מפרשים**, ורק בגב עמוד השער נכתב שהמחבר הוא "י.א.ר.".

דברי תורה משמו על פורים הובאו לדפוס על ידי תלמידו הרב אוריאל ספז בחוברת "אהבת עולם תביא להם" (מצפה רמון, תשע"ג 2013).

לאחר פטירתו החלו חברי מכון מים חיים של תלמידי ישיבת מרכז הרב, להוציא חוברות של שיעוריו ותורתו. עד כה יצאו שלוש חוברות על המועדים, ששמו רמוז בשמן:

* **יאר פניו איתנו** למועדי אייר וחג השבועות.
* **באור פניך יהלכון** לחודש אלול ומועדי תשרי.
* **אורה ושמחה** לפורים וארבע פרשיות.

במלאת שנה לפטירתו הוציאו תלמידיו חוברת עם הספדים שנאמרו עליו וליקוט מתורתו.

מתלמידיו
--------

* הרב יעקב אלעזר כהנא שפירא - ראש ישיבת מרכז הרב.
* הרב חיים אביהוא שוורץ - ר"מ בישיבת מרכז הרב ומלמד בישיבת בית אל.
* הרב יועזר אריאל - דיין בית הדין הרבני בטבריה ובצפת, בית הדין לגיור בירושלים ובית הדין לממונות בקרית ארבע. לשעבר ראש הכולל בישיבת ניר קריית ארבע.
* הרב אריה קורן - ממייסדי תלמוד תורה מורשה.
* הרב יאיר גזבר - ראש ישיבת ירושלים לצעירים (ישל"צ) ור"מ בישיבת מרכז הרב.
* הרב איתמר אורבך - ר"מ בישיבת מרכז הרב.
* הרב נריה גוטל - ראש מערך המחקר במרכז תורה ומדינה
* הרב יורם אליהו - מחנך ותיק בתלמוד תורה מורשה ור"מ במכון מאיר.
* הרב שמעון בן ציון - ר"מ במכון מאיר.
* הרב אליהו האיתן - מרבני מכון פוע"ה.
* הרב אברהם שרייבר - רב היישוב שבי דרום.
* הרב אלישמע כהן - ראש ישיבת חומש (בנו של הרב אורי כהן).
* הרב אוריאל ספז - רב היישוב כוכב יעקב ורב בישיבת מדברה כעדן מצפה רמון.
* בצלאל סמוטריץ - יו"ר מפלגת הציונות הדתית ושר האוצר בממשלה המיועדת.
* עמנואל שילה - עורך העיתון בשבע.
* הרב שהם גנוט - ר"מ במכון מאיר ועורך ספריו.
* הרב חיים זק"ש - ר"מ בישיבה קטנה מורשה, (נכדו של הרב ניסן זק"ש).
* הרב עמית פנחס - מזכיר איחוד רבני תורת הארץ הטובה.
* הרב משה פינטו- רב מושב נתיב השיירה.
* הרב יונתן יעקובי- ר"מ בישיבת בני צבי

קישורים חיצוניים
----------------

ויקישיתוף מדיה וקבצים בנושא **יהושע רוזן** בוויקישיתוף
### ממנו

* שיעורים של הרב יהושע רוזן על הרצי"ה עם מגוון סיפורים ששמע, אתר ישיבה
* מבחר שיעורים שהעביר בישיבת מרכז הרב
* מאמרו 'משנה חינוכית על פי הרב'
* מאמר בקובץ 'ניצני ארץ' כרך טז, 'מהרה יבנה המקדש'
* הרב רוזן מספר זכרונות מהרב הנזיר, אתר ישיבה
* צפו: הרב יהושע רוזן מברך בישיבת מרכז הרב, באתר ערוץ 7, 5 במאי 2019
* המכתב שהסכים הרב רוזן לפרסם רק לאחר מותו, באתר ערוץ 7, 20 בפברואר 2022

### אודותיו

* ר' אריה לוין של הדור הזה: דוידי בן ציון סופד לרב יהושע רוזן, באתר ערוץ 7, 17 בפברואר 2022
* מה בין חטא העגל ללימודי מתמטיקה?, באתר ערוץ 7, 20 בפברואר 2022
* יהונתן גוטליב, רבנים נפרדים מהרב יהושע רוזן, ערוץ 7
* דביר עמר, תורה וענווה במקום אחד, באתר ערוץ 7, 24 בפברואר 2022
* הרב עמית פנחס, ‏רסיסי אורות ממורנו ורבנו הרב יהושע רוזן זצ"ל, באתר "סרוגים", 26 בפברואר 2022
* הרב שמעון בן שעיה, ‏מסילת ישרים מהלכת |על הרב יהושע רוזן זצ"ל, באתר "סרוגים", 18 בפברואר 2022

הערות שוליים
------------

1. ↑  חיפוש קברים בהר הזיתים, ירושלים, באתר הר הזיתים, ירושלים
2. ↑  תמונת מצבתה של רחל מרים
3. ↑  מתוך שיעור שהעביר בישיבת 'בני צבי' בבית אל
4. ↑  מעט זכרונות מפיו על הרצי"ה נדפסו בקובץ **דגל ירושלים** ה', ישיבת ירושלים לצעירים תשס"ז, עמ' רנח-רסא, וכן בספר "בדרך התורה הגואלת" עמוד רל"א והלאה
5. ↑  "ממעייני הישועה" באתר
6. ↑  הרב יהושע רוזן, 'זכרונות על מו"ר זצ"ל', **בשמן רענן**, כרך א, ירושלים תש"ן, עמ' קה-קו
7. ↑  דרכה של הישיבה
8. 1 2  תורה וענווה במקום אחד, באתר ערוץ 7, 24 בפברואר 2022
9. ↑  אלישיב רייכנר "הרגשנו שהקב"ה קורא לנו", מקור ראשון
10. ↑  הרב זלמן מלמד ספד: "הרב יהושע רוזן היה ישר דרך ונערץ", באתר ערוץ 7, 16 בפברואר 2022
11. ↑  מאות ליוו למנוחות את הרב יהושע רוזן: "ידע את כל הש"ס עם רש"י ותוספות בעל פה", באתר ערוץ 7, 16 בפברואר 2022
12. ↑  הסתלקה ענווה מהעולם - על דמותו של הרב יהושע רוזן
13. ↑  מתוך האתר 'ארץ חמדה'
14. ↑  ברוך דיין האמת: בגיל 91 הלך לעולמו הרב יהושע רוזן זצ"ל - זקן תלמידי הרצי"ה, באתר "סרוגים", 16 בפברואר 2022
15. ↑  מתוך האתר של הרב שלמה אבינר (הקישור אינו פעיל, 16.2.2022)
16. ↑   הלווית מו"ר הרב יהושע רוזן זצ"ל, סרטון באתר יוטיוב
17. ↑  רבנים נוספים הצטרפו לקריאת הרב שפירא, באתר ערוץ 7, 22 באוקטובר 2004
18. ↑  זקן רבני מרכז הרב: מועמדותם של רבנים נגד הרב שטרן תפגע בציונות הדתית, באתר כיפה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007516605205171
* VIAF: 310740001
* WorldCat (עם VIAF): 310740001

 |